Mangemilliardæren synes synd på vanlige folk som havner i klinsj med det offentlige.

– Det er å flytte et buet vindu 70 centimeter. Det kommer overhodet ikke til å være synlig på en 10-12 meter lang fasade, sier Thon til TV 2 Nyhetene.

Men likevel skulle den lille endringen på en funkisgård på Majorstua i Oslo bli alt annet enn en formalitet. For byantikvaren i Oslo satte nemlig beina ned og nektet å godkjenne søknaden. Det til tross for at også de innrømmer at endringene ikke er veldig store:

– Dette er jo bare en liten detalj, sa byantikvar Janne Wilberg til TV 2 Nyhetene i desember.

Tirsdag ble det imidlertid klart at riksantikvaren griper inn i byantikvarens avgjørelse. Han er enig med Olav Thon i at utseendet på døren ikke har stor betydning for utseendet på bygården.

– Den vil ivareta funkisstilens form. Mye av fasaden er også endret fra før, og vi mener dette må aksepteres, sier riksantikvar Jørn Holme.

Les også: Får støtte av rasende Carl I. Hagen

Thon har seiret, men det har kostet.

– Jeg har tapt et års husleie. Det kommer opp i temmelig mange millioner. En 2,5 – 3 millioner kroner i alle fall, sier Thon.

Han synes også synd på vanlige folk som havner i klinsj med det offentlige:

– Jeg har både kapital og krefter til å kjempe mot når jeg mener at byråkratiet blir altfor stort, sier han.

Se video fra 21-nyhetene øverst i artikkelvinduet.